钦定古今图书集成/理学汇编/文学典/第058卷 > 费冠卿
## 钦定古今图书集成/理学汇编/文学典/第058卷 > 费冠卿

按：《全唐诗话》，冠卿字子军，池州人，久居京师。《感怀》诗
云：“穷独不为苦，求名始辛酸。上国无交亲，请谒多少
难。九月风到面，羞汗成冰片。求名俟公道，名与公道
远。力尽得一名，他喜我且轻。家书十年绝，归去知谁
荣。马嘶渭桥柳，特地起愁声。”登元和二年第。母卒。既
葬而归，叹曰：“干禄养亲耳，得禄而亲丧，何以禄为？”遂
隐池州九华山。长庆中，殿院李行修举其孝节，拜右
拾遗。制曰：“前进士费冠卿，尝预计偕，以文中第。禄不
及于荣养，恨莫积于永怀。遂乃屏身丘园，绝迹仕进，
守其志性，十有五年，峻节无用，清飚自远。夫旌孝行，
举逸人，所以厚风俗而敦名教也。宜承高奖，以儆薄
夫。擢参近侍之荣，载伫移忠之效。”冠卿竟不应命。杜
荀鹤有诗吊其墓曰：“凡吊先生者，多伤荆棘间。不知
三尺墓，高却九华山。天地有何外，子孙无亦闲。当时
若征起，未必得身还。”冠卿以拾遗召不起，赋诗云：“君
亲同是先玉道，何如骨肉一处老？也知臣子合佐时，
自古荣华谁可保？”